Okresná prokuratúra Martin 
Vajanského nám. 1, 036 80 Martin 1 	

Sp. zn. : 1 Pv 644/11/5506	Martin, 5.10.2012
EEČ : 2-40-135-2012

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátorka Okresnej prokuratúry Martin
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ktorý dňa 09.09.2011 v čase okolo 24,00 h v obci XXXXX, okres XXXXX v pohostinstve Kriváň fyzicky napadol XXXXX a to tak, že ho chytil oboma rukami za oblečenie v oblasti hrudníka a hodil ho o podlahu pohostinstva, následne obaja prešli na parkovisko pred uvedené pohostinstvo , kde opäť obvinený pokračoval vo fyzickom napádaní XXXXX a to tak, že ho kopal do nôh a päsťami ho udieral do oblasti hlavy, čim poškodenému XXXXX, nar. XXXXX spôsobil výrazný krvný výron okolo pravého oka, zakrvácanie do spojivkového vaku pravého oka, pomliaždenie tváre a krku, odlomenie z predného zuba vpravo a ľahký otras mozgu s poúrazovým syndrómom, ktoré sú hodnotené ako ľahké poranenia, ktoré si vzhľadom na svoj charakter, lokalizáciu a s prihliadnutím na bolestivosť vyžadujú vystavenie práceneschopnosti v trvaní 10 dní.           

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Poverený príslušník Obvodného oddelenia PZ XXXXX uznesením zo dňa 07.11.2011, ČVS: XXXXX začal trestné stíhanie podľa § 199 ods. 1 Tr. por. a postupom podľa § 206 ods. 1 Tr. por. vzniesol obvinenie XXXXX, nar. XXXXX, pre prečin ublíženia na zdraví podľa § 156 ods. 1 Tr. zák. v súbehu s prečinom výtržníctva podľa § 364 ods. 1 písm. a) Tr. zák., ktorého sa dopustil na tom skutkovom základe, ako je uvedené vo výrokovej časti tohto uznesenia.    
	Preskúmaním predmetného spisového materiálu  som zistila, že obvinený  XXXXX sa vo svojej výpovedi ku skutku, ktorý sa mu kladie za vinu priznal a svoje konanie oľutoval. Po poučení o možnosti podmienečného zastavenia trestného stíhania vyjadril svoj súhlas s týmto alternatívnym spôsobom ukončenia trestného stíhania.		 
Okrem vlastného priznania je obvinený XXXXX zo spáchania skutku usvedčovaný výpoveďou svedka poškodeného XXXXX, ako aj výpoveďou svedkyne poškodenej XXXXX, výpoveďou svedka XXXXX, odborným vyjadrením a lekárskymi potvrdeniami.  
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
Dňa 11.05.2012 obvinený XXXXX pred probačným a mediačným úradníkom vyhlásil, že spáchal skutok, za ktorý je v tejto trestnej veci stíhaný a súhlasí s podmienečným zastavením trestného stíhania podľa § 216 Tr. por. Toto vyhlásenie vykonal slobodne, vážne, zrozumiteľne a určito. 
Ďalej obvinený probačnému a mediačnému úradníkovi doložil doklad o úhrade škody vo výške XXXXX Eur.
Svedok poškodený XXXXX si do skončenia skráteného vyšetrovania uplatnil škodu podľa bodového ohodnotenia jeho zranení na sumu XXXXX Eur.
Odborným vyjadrením boli poranenia XXXXX bodovo  ohodnotené na sumu XXXXX Eur (XXXXX bodov 15,38 Eur (2% z priemernej mzdy)). 
Podľa odpisu  registra trestov obvinený XXXXX nebol doposiaľ súdne trestaný. 
Podľa výpisu registra priestupkov má obvinený XXXXX jeden záznam za priestupok proti občianskemu spolunažívaniu podľa § 49 ods. 1 písm. d) zákona č. 372/1990 Zb. o priestupkoch v znení neskorších predpisov. 
Za prečin ublíženia na zdraví podľa § 156 ods. 1 Tr. zák. je možné obvinenému uložiť trest odňatia slobody na 6 (šesť) mesiacov až 2 (dva) roky.
Za prečin výtržníctva podľa § 364 ods. 1 písm. a) Tr. zák. je možné obvinenému uložiť trest odňatia slobody až na 3 (tri) roky.
Vyhodnotením všetkých vykonaných dôkazov jednotlivo i v ich súhrne a s prihliadnutím na vyššie uvedené skutočnosti možno konštatovať, že v predmetnej trestnej veci sú splnené formálne i materiálne podmienky na postup podľa § 216 ods. 1 Tr. por. a takýto postup možno považovať za dostačujúci za účelom prevýchovy páchateľa.
V priebehu skúšobnej doby bude zisťované, či obvinený vedie riadny život a nedopúšťa sa  ďalšej trestnej činnosti, prípadne, či v jej priebehu nenastanú iné okolnosti,  ktoré by odôvodňovali pokračovanie v trestnom stíhaní.
Skúšobná doba v trvaní 12 (dvanásť) mesiacov bola určená s prihliadnutím na osobu obvineného a všetky okolnosti prípadu a začína plynúť právoplatnosťou tohto uznesenia.
	Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petra Šimková
prokurátorka